Papersnake/gushiwen huggingface dataset:
晚冬废溪东寺怀李司直纵
皎然（唐代）

废溪无人迹，益见离思深。归来始昨日，恍惚惊岁阴。

清想属遥夜，圆景当空林。宿昔月未改，何如故人心。

游从间芳趾，摇落栖寒岑。眇眇湖上别，含情初至今。

道流安寂寞，世路倦岖嶔。此意欲谁见，怀贤独难任。

徽声反冥默，夕籁何哀吟。禅念破离梦，吾师诫援琴。

耿耿已及旦，曷由开此襟。幽期谅未偶，胜境徒自寻。

安得西归云，因之传素音。
咏史上·尚父伯夷
陈普（宋代）

春来秋叶在枯枝，底用端蓍更指龟。
二老东来元并辔，马前何害不相知。
过竹田西堂无相庵房
释如珙（宋代）

懒举话头嫌鼻祖，烧香那肯礼西方。
空房消尽闲心识，日往月来不见长。
重同畅当奘公院闻琴
卢纶（唐代）

误以音声祈远公，请将徽轸付秋风。

漾漾硖流吹不尽，月华如在白波中。
秋宫
张耒（宋代）

帐额斓斑暗旧金，玉猊香重暖沉沉。
秋风宫殿梧桐老，暮雨楼台帘幕深。
银箭漏迟鸡唱晓，绮窗人睡昼生阴。
无眼惯滴班姬泪，听尽长安夜夜砧。
示智道者
释昙华（宋代）

少室门庭冷似灰，长年不见一人来。
汝今若解知惭愧，那取工夫到一回。
再和 其二
王十朋（宋代）

家在东嘉山水州，玉箫丹灶古仙丘。两年秋月登蓬阁，千里乡心绕谢楼。

作赋端同比窗里，思归长咏大刀头。与君何日脱尘鞅，杖屦逍遥物外游。
奉酬鲁望夏日四声四首·平去声
皮日休（唐代）

怡神时高吟，快意乍四顾。村深啼愁鹃，浪霁醒睡鹭。
书疲行终朝，罩困卧至暮。吁嗟当今交，暂贵便异路。
临江仙
张炎（宋代）

雾中，不过戏纵笔墨，观者出门一笑可也

翦翦春冰出万壑，和春带出芳丛。谁分弱水洗尘红。低回金叵罗，约略玉玲珑。

昨夜洞庭云一片，朗吟飞过天风。戏将瑶草散虚空。灵根何处觅，只在此山中。
十一月十二日寒昭亭神
梅尧臣（宋代）

冷雨凝雪未成雪，潭空鱼寒归石穴。
长篙扣穴倩鲤鱼，寄信山石来奠设。
鱼传水鸟飞上山，山木槎槎乾吹咽。
旋灰起角巫鼓鸣，漆俎铜盘颤牲血。
瑟琶嘈嘈神降言，福汝佑汝无灾蘖。
西向啐饮东向回，溪心却望山崔嵬。
百字令 其三 秋云，赠吟秋诸君不梦南行者
黄钧宰（清代）

闲心一片，到而今才醒，巫山旧梦。放眼长空皆幻影，怕说为霖梦用。

出岫无心，归山有志，不借春风送。孤踪自往，太虚任汝豪纵。

从此个里心期，相随惟有，老梅苍烟共。只恐山河秋意尽，冷到人间严洞。

影薄于罗，身轻似絮，合傍寒宵冻。天孙相伴，锦裳从此珍重。
陈桥行
张宪（元代）

唐宫夜视邈佶烈，忧民一念通天阙。
帝皇下射甲马营，紫雾红天掩明月。
殿前点检作天子，方颐大口空诛死。
重天相荡两金乌，十幅黄旗上龙体。
中书相公掌穿爪，不死不忍秘鸿宝。
画瓠学士独先几，禅授雄文袖中草。
君不见五十三年血载途，五家八姓相吞屠，
陈桥乱卒不拥马，抚掌先生肯坠驴。
寄准上人
司空曙（唐代）

昨闻归旧寺，暂别欲经年。樵客应同步，邻僧定伴禅。

后峰秋有雪，远涧夜鸣泉。偶与支公论，人间自共传。
巫山一段云 白岳晴云
李齐贤（元代）

晓过青郊驿，春游白岳山。提壶劝酒语关关。一听一开颜。村舍疏林外，田畦乱水间。郊原雨足信风还。羡杀岭云间。
三峡闻猿
慕幽（五代）

谁向兹来不恨生，声声都是断肠声。七千里外一家住，

十二峰肠独自行。瘴雨晚藏神女庙，蛮烟寒锁夜郎城。

凭君且听哀吟好，会待青云道路平。
代越公房妓嘲徐公主（一作代公主答）
李商隐（唐代）

笑啼俱不敢，几欲是吞声。遽遣离琴怨，都由半镜明。

应防啼与笑，微露浅深情。
九曲棹歌
朱熹（宋代）

武夷山上有仙灵，山下寒流曲曲清。
欲识个中奇绝处，棹歌闲听两三声。
一曲溪边上钓船，幔亭峰影蘸晴川。
虹桥一断无消息，万壑千岩锁翠烟。
二曲亭亭玉女峰，插花临水为谁容。
道人不作阳台梦，兴入前山翠几重。
三曲君看驾壑船，不知停棹几何年。
桑田海水兮如许，泡沫风灯敢自怜。
四曲东西两石岩，岩花垂露碧槛毵。
金鸡叫罢无人见，月满空山水满潭。
五曲山高云气深，长时烟雨暗平林。
林间有客无人识，矣乃声中万古心。
六曲苍屏绕碧湾，茆茨终日掩柴关。
客来倚棹岩花落，猿鸟不惊春意闲。
七曲移舟上碧滩，隐屏仙掌更回看。
却怜昨夜峰头雨，添得飞泉几道寒。
八曲风烟势欲开，鼓楼岩下水萦回。
莫言此地无佳景，自是游人不上来。
九曲将穷眼豁然，桑麻雨露见平川。
渔郎更觅桃源路，除是人间别有天。
七夕
卢楠（明代）

去年七夕登浮丘，今年七夕客燕州。仙槎独忆银河水，桂树谁看玉露秋。

叶下井床惊别泪，虫吟花槛送深愁。平生自信庾开府，怀抱于今赋远游。
寄怀东林寺匡白监寺
齐己（唐代）

南岳别来无约后，东林归住有前缘。闲搜好句题红叶，

静敛霜前对白莲。雁塔影分疏桧月，虎溪声合几峰泉。

修心若似伊耶舍，传记须添十九贤。
祥光亭
陈洵直（宋代）

金色辉祥发洞灵，是中日月久分精。
煌煌烨烨常如在，却笑时人不眼明。
和外见赠原韵 其四
方荫华（清代）

无端风雨小窗前，料峭轻寒著半肩。远路分携惟有泪，深宵慢忆若为怜。

晴芳古道无边绿，璧月中天一样圆。闽海路遥飞不到，承欢犹是忆前年。
郡斋水阁闲书·湖桥
文同（宋代）

湖桥北颊花坞，水阁西头竹村。
霏霏薄雾红暖，漠漠轻烟翠昏。
赠张弋阳诗
张翰（魏晋）

时道玄旷，阶轨难寻。散缨放冕，负剑长吟。昆弟等志，托兹幽林。

玄墨澄气，虚静和心。

惟我友爱，缠绵往昔。易尚去俗，携手林薄。轻露给朝，遗英饱夕。

逍遥永日，何求何索。

潜光重阴，抱悴如荣。绝路既续，舍我遐征。刺带皇域，升降都城。

爰赖爰慕，忡予中情。

负薪弗克，耕者妨力。仲仪弹弦，顾瞻先职。遗其绵绵，忧心惨恻。

乃抗乃拔，释我绕邑。

将逝命驾，陟彼郊圻。和鸾摇响，载驱载驰。言告分别，言告言归。

心怨辞苦，张高弦哀。

杨柳可卷，去在斯时。流液可年，岂云旋归。行役必偕，伤我长离。

借喻孤禽，矜翼翩栖。

昔我惟乐，群居多跱。今我斯怀，缠绵万里。人亦有分，或通或否。

行矣免致，我诚永已。
奉和鲁望闲居杂题五首。晚秋吟（以题十五字离合）
皮日休（唐代）

东皋烟雨归耕日，免去玄冠手刈禾。

火满酒炉诗在口，今人无计奈侬何。
广化遇雨
张耒（宋代）

浮云蔽高峰，台殿延晚色。
风声转谷豪，雨脚射山白。
东楼瞰虚明，龙甲排松柏。
萧森异人境，坐视动神魄。
撞钟寺门掩，晚霁尚残滴。
相携下山去，尘静马无迹。
归来解鞍歇，新月如破壁。
但恐桃花源，回舟已青壁。
寥落
陈与义（宋代）

寥落洞庭野，微风泛客裾。
袁宏咏史罢，孙登清啸余。
月明流水去，夜静芙蓉舒。
城郭方多事，野兴一萧疏。
从蓬莱宫回庆阁之作
韩殷（明代）

五夜疏钟晓箭催，九成初日照蓬莱。为乘阳气行时令，更喜年芳入睿才。

驯鸟不随天仗散，岩花应待御筵开。宸游对此欢无极，更取峰霞入酒杯。
谢康使君见访示诗观奕庆之
方回（元代）

妙年曾到凤凰池，五马能临六枳篱。
量浅最难胜潢酒，着低何敢抗高棋。
森严法度蚕头字，瘦硬丰标鹤膝诗。
自笑书痴了无得，文章太守是吾师。
重修惠山五里街补种桃柳千株
窦承焯（清代）

重修山下旧时溪，桃柳千株补种齐。寄语游人莫攀折，好留浓荫罩长堤。
文公书厨 永言宝之
陈普（宋代）

世人多可笑，蜣丸富收拾。复有一般人，燕居加什袭。

六经与玉府，惠我一何多。区区缘实见，没世抱荆和。
普慈学官何子固廨舍有溪月轩明复留诗用其韵
郭印（宋代）

碧霄桂影堕寒溪，赏心正与幽人期。
凭轩一俯吟思发，雕肝镂肺成新诗。
水流月出咸自尔，去来休论东与西。
句中之眼落第二，纷纷名字俱人为。
胡不反观自己月，照耀古今无迁移。
有客问我月安在，天上人间总不知。
光吞万象竟何有，一语诳人真自欺。
我欲提此吹毛剑，戮尽丛林多口师。
晚秋集晏太尉西园
宋祁（宋代）

邂逅翘材客，乘秋共涉园。
浅葩欢所媚，寒日醉中暄。
目远鸿堪送，林深鹊自翻。
长年无所嗜，惟有不空罇。
郊庙歌辞。武后享清庙乐章十首。第三登歌
佚名（唐代）

肃敷大礼，上谒尊灵。敬陈筐币，载表丹诚。
送刘元畸解官归宣城兼问讯侍郎陈丈
周孚（宋代）

群书讽诵不离口，君才岂止王季友。力探千载自青眼，智效一官今白首。

三年拄颊京江上，车如鸡栖马如狗。旁人窃叹君则笑，一鬨从来有奇偶。

椎鼓发船忽复去，聚散匆匆一翻手。泾川绿涨三百里，试脱征衣濯尘垢。

人间至计只樗栎，身外虚名本箕斗。君归更问且过翁，富贵何如一杯酒。
岁除日陈正之刘彦质来奕
方回（元代）

明朝六十遂平头，岂料耆年尚百忧。
远忆儿孙兼婢仆，欠赍裹百与衣裘。
倩人赊酒聊堪醉，看客枰棋卒未休。
旅□乡心记今夕，北风吹雪满寒楼。
上元日听太清宫步虚
张仲素（唐代）

仙客开金箓，元辰会玉京。灵歌宾紫府，雅韵出层城。

磬杂音徐彻，风飘响更清。纡馀空外尽，断续听中生。

舞鹤纷将集，流云住未行。谁知九陌上，尘俗仰遗声。
史敷文挽词
楼钥（宋代）

少小相从久，自慙雌甲辰。
交情日加存，姻好晚逾亲。
别去惊葭律，归来见棘人。
西庄行乐地，望断为沾巾。
庆清朝
李朴（宋代）

晓庭天离，擎香肖紫，严瑞气满春彰。勋门旧擎，从来功在江南。春百岁中阴德去，今天府享潭潭。遵画一，记得那时，□□□□。且趁东风解冰，向柳梢青处，□□□□。□□听满，此夕何惜醺酣。醉挹寿卿春色，一帘花影转微蟾。千秋岁，愿祝算数□，多似彭聃。
玉山道中五首 其三
李纲（宋代）

乍入江南境，登临慰所怀。山林自平远，水石巧萦回。

风暖鸟声媚，日斜云影开。故人千里别，欲寄一枝梅。
南歌子（书所见）
王之道（宋代）

露竹舒新绿，风荷递暗香。谁家池馆睡鸳鸯。还有玉相对、坐传觞。

角簟清冰滑，纱厨薄雾凉。晚来行雨过巫阳。强整罗衣临镜、学宫妆。
夏杪登越王楼临涪江望雪山寄朝中知友
于兴宗（唐代）

巴西西北楼，堪望亦堪愁。山乱江回远，川清树欲秋。

晴明中雪岭，烟霭下渔舟。写寄朝天客，知余恨独游。
西溪陈居士家
戴敏（宋代）

来访西岩老，家居水竹村。
紫鳞游镜曲，黄犊卧云根。
自昔好宾客，相传到子孙。
不行亭下路，护笋别开门。
罗适轩净明轩
白玉蟾（宋代）

占断人生百岁閒，绛宫有路透玄关。
明如雪夜潭心月，静似春天雨后山。
万籁无声人不寐，一尘何处夜将阑。
琴心三桑倚楼坐，黄鹤悠悠去不还。
依师小轩独酌
刘弇（宋代）

东篱粲佳英，依约圆钱帖。西渚傲霜筼，潇洒狻猊鬣。

居然容膝傲，况与蓬丘接。始余供烦使，浪谓素意惬。

一当骇物机，局缩如跧摺。客尘不制人，脱去苦不捷。

谁谓一日间，堮倚发蹀躞。椒浆泪玉沥，蠹简披往牒。

兀尔自忘怀，少复进专辄。流年苦蹉跎，念咎真脱叶。

皤皤彼禅客，趋尚未易蹑。正应发再驾，万念兹一摄。
惟侍者号曲江
释智愚（宋代）

源脉滔滔古岸头，往来终是碍行舟。
无风激起千寻浪，到海方知是逆流。
途次遇雨和丘德高
释绍嵩（宋代）

白苇黄茅路四通，芙蓉憔悴菊垂丛。
川原缭绕浮云外，楼阁朦胧细雨中。
蔽野吞村飘不住，重山复水去无穷。
丘郎蜡屐能从我，一任此身同转蓬。
南园看荷花作
何承道（清代）

静练涵虚光，赪霞散奇绚。繁葩竟何力，矫此炎威煽。

逶迤映华竟，窈窕移清宴。污黦岂独殊，高怀亮谁见。

世人贵稀得，纷晻神先倦。鳞鳞秋水间，凉红坐疏贱。

微波亦何托，孤香若为恋。尽日对方池，逍遥欲忘膳。

却怜西商急，转幸孤赏先。怜赏难自任，遐心滞閒院。
次韵和越州监酒酂令七兄见寄
毕仲游（宋代）

去国悲新垄，还乡曳故裾。涧寒迷路晚，花落度关初。

计拙家无补，官閒睡有馀。生儿如可教，早晚大吾闾。
鹅湖雨后舟行
郭谏臣（明代）

雨洗湖光净可怜，远山湖外敛轻烟。离披芦荻疑连汉，浩渺兰舟欲上天。

鸟逐帆飞明镜里，渔收网挂夕阳边。呼僮酾酒消閒坐，散发篷窗一醉眠。
生查子 前题 掬粪夫
姚华（清代）

早知粱肉余，过独成污秽。三日便思君，起来西园废。

谁知污秽余，产得菁华再。厕上十年心，陇上千夫背。
偈颂七十一首
释了惠（宋代）

一二三四五，不落宫商角徽羽。
混然格调超千古，白雪阳春安足数。
此曲而今谁乐闻，夜来月在长松树。
题苏李泣别图
左国玑（明代）

苏武天山下，吞毡齧雪花。谁知寄书雁，飞到汉皇家。

去日持丹节，归头满素华。相随李校尉，别泪泣胡沙。
思过亭
陈琛（明代）

林野生来失佩韦，回头四十九年非。故乡寸地堪思想，莫恋并州不肯归。
题高生眠琴图三绝句 其三
姚燮（清代）

梧桐叶烂大如掌，露气团衫人影凉。亦复何思情脉脉，秋来天地正清商。
翩翩弓之张兮诗三章寄王介甫
王令（宋代）

翩翩弓之觩兮，其亦弛则橐兮。
厩我乘马，不适以驾。
同彼乘驹，亦食以刍。
壬寅夏五月将治严陵之装欲用李长吉故事买奚奴负诗囊以归呈谷隐赵使君
杨冠卿（宋代）

少年学书剑，矫首睨八荒。阊阖记昔游，霞佩高颉颃。

一跌下青记，意气久不扬。乞取平头奴，提携古锦囊。

归钓富春濑，濯缨歌沧浪。
偈一百二十首 其三十七
释怀深（宋代）

一室寥寥是何物，三贤十圣竭头参。衲僧不会风前句，拟欲思量落二三。
次韵答庄国华仪宾三首 其一
林光（明代）

七夕谁家送酒频，南阳一骑走红尘。铜鞮唱月延今我，岘石沉江笑昔人。

秋嶂挥杯添话柄，暮云翘首忆儒绅。常疑诸葛增烦恼，不向隆中作逸民。
铜陵执热书怀十首，时苦旱 其九
邓云霄（明代）

忽忆弹清角，呼儿理素琴。弦长知调古，夜静觉堂深。

山水千秋意，鸾皇此夜心。客愁连玉轸，早已变南音。
剑歌行次韵
王冕（元代）

先辈匣中三尺水，斩蛟曾入吴潭里。
提归未肯策奇勋，轩冕泥涂真戏耳。
鸡林削铁不足比，昆吾百炼安可齿？淬花不莹□鹈膏，掉鞘却敲鸾凤髓。
忆昔破敌如破竹，带霜飞渡桑乾曲。
于今绣涩混铅刀，不遇何异荆山玉？惊雷夜作青龙哭，血痕冷剥苔花绿。
野人一见骇心目，到手抚摩看不足。
雪花皎皎明阑干，毛发凛凛肝胆寒。
老军疲将长慨叹，愿欲置诸武库间。
书生无用且挂壁，引杯时接殷勤欢。
天眼太高俗眼顽，锐锷宜许儿曹看。
先生有志不在此，出处每谈徐孺子。
清高厌觅万户侯，笑引江山归画史。
我未四十□已斑，学剑学书俱废弛。
五更闻鸡狂欲起，何事英雄心未已？
和仲良病中耽睡
杨万里（宋代）

居士何曾病，群儿错见怜。
对床正风雨，落纸忽云烟。
欲夏花全退，犹寒柳尚眠。
如何睡卿里，只是著诗仙。
舟中夜雪有怀卢十四侍御
杜甫（唐代）

朔风吹桂水，朔雪夜纷纷。暗度南楼月，寒深北渚云。

烛斜初近见，舟重竟无闻。不识山阴道，听鸡更忆君。
呈水心先生
赵汝回（宋代）

鹤骨虽癯发未斑，秋风鸥鹭共修间。
芙蓉夹径缠通马，杨柳沿池不碍山。
外稿定於何日上，中兴只在十年间。
谷城片石无人识，胡骑堂堂出汉关。
花石诗十一章
邓肃（宋代）

皇帝之圃浩无涯，日月所照同一家。
北连幽蓟南交趾，东极蟠木西流沙。
摸鱼儿 高爱山隐居
张炎（宋代）

爱吾庐、傍湖千顷，苍茫一片清润。晴岚暖翠融融处，花影倒窥天镜。

沙浦迥。看野水涵波，隔柳横孤艇。眠鸥未醒。甚占得莼乡，都无人见，斜照起春暝。

还重省。岂料山中秦晋。桃源今度难认。林间即是长生路，一笑元非捷径。

深更静。待散发吹箫，跨鹤天风冷。凭高露饮。正碧落尘空，光摇半壁，月在万松顶。
夜梦家兄又梦陈敬初
于立（元代）

我来与君同作客，前年共住江边宅。君骑快马事远游，我亦流离去乡国。

君家慈亲犹未老，眼前骨肉仍相保。三人兄弟何人强，之子文章最称好。

我家老兄浙水滨，老兄比弟家尤贫。五年零落不可见，迢迢归梦还相亲。

人闻梦中相尔汝，傍人不知梦中语。起来明月满虚庭，丹枫堕影天霜雨。

秋风江上生白波，秋江萧萧鸿雁多。迟君不来知奈何，聊复慷慨成悲歌，聊复慷慨成悲歌。
寒食上已杂吟八章
程公许（宋代）

春寒十日意无憀，酒竭从教壁挂瓢。
新火暖开晴色快，疾风吹尽积阴销。
萧氏石冈十景诗为省身赋 其一 石冈桥
杨士奇（明代）

君家石冈侧，门对石桥幽。桥下澄源水，还归萧峡流。
寄赠翟将军宇大西征 其一
梁有谦（明代）

十载辽阳战不分，天西兵气黯蛮云。凭君先度牂牁去，取次飞传露布文。
次韵李士雄子飞独游西园折牡丹忆弟子奇二首
黄庭坚（宋代）

西园春色才桃李，蜂已成围蝶作团。
更欲开花比京洛，放教姚魏接山丹。
万孝全赠金华洞石名雪洒遥峰作进退诗次韵
王十朋（宋代）

天辟金华一洞奇，洞中石是化羊遗。浑疑雪向闽山落，更讶峰羊天竺飞。

溪上又添乘棹兴，案头如照读书时。故人重我膏肓疾，田不荒芜应亦归。
鹧鸪天·竹引牵牛花满街
刘錡（宋代）

竹引牵牛花满街。疏篱茅舍月光筛。琉璃盏内茅柴酒，白玉盘中簇豆梅。休懊恼，且开怀。平生赢得笑颜开。三千里地无知己，十万军中挂印来。
试院书事呈子骏明叔三篇
孔武仲（宋代）

当年场屋未分袍，文阵今将逸对劳。
紫案飘香还序拜，画堂横幕看挥毫。
心游造化群嚣静，笔吐虹霓万丈高。
长育人材今久矣，行看中选尽英豪。
满江红·媚景良时
卢炳（宋代）

媚景良时，无非是、三春富贵。花共柳、著工夫染，嫩红轻翠。日丽风和薰协气。莺吟燕舞皆欢意。况生辰、恰恰值清明，笙歌沸。分天派，真龙裔。到月殿，攀仙桂。看眉间黄色，诏书将至。莫向蓝田分佐理。便趋紫禁参朝对。问玉皇、仙籍注长生，三千岁。
和南屏汤司户
释道璨（宋代）

望断南屏眼力穷，吟边不见玉璁珑。
日长十二阑干外，谁共庭槐一院风。
又泛西溪诗十首 其五
刘跂（宋代）

天生桥畔水交流，夹岸花飞逐客舟。时听山禽歌一曲，何须吹笛舞凉州。
他乡叙兴
王勃（唐代）

缀叶归烟晚，乘花落照春。
边城琴酒处，俱是越乡人。
疏影·文官果树
夏孙桐（清代）

含烟缀玉。傍梵天尺咫，分荫丛绿。瞥眼花时，垂实离离，衔泥过燕还啄。

登盘风味知何似，且艳说、清华名目。想堕枝、响脆琴床，未减雨肥梅熟。

台畔罗含旧句。蛎苔带露洗，重咏嘉木。何代移根，薝卜香中，倘有鹓鸾栖宿。

荣枯都付沧桑感，问掌故、宣南堪读。好倩他、贝叶余芬，画笔补参金粟。
齐安郡夫人金氏挽词
楼钥（宋代）

五子俱英发，尤知仲氏贤。
勤明真世济，廉俭信家传。
别乘径为郡，高城欲捍边。
版舆俄弃养，事业待他年。
长安春夜宿开元观
杨凭（唐代）

霓裳下晚烟，留客杏花前。遍问人寰事，新从洞府天。

长松皆扫月，老鹤不知年。为说蓬瀛路，云涛几处连。
【越调】小桃红_佳人睡起数
赵善庆（元代）

佳人睡起
数声啼鸟串花枝，院落无人至。宝枕轻推粉痕渍，印胭脂，雕阑强情无情思。因丝鬅鬙，追寻心事，正是断肠时。
和喜雨韵
王柏（宋代）

体天生物以为心，喜读箕畴好雨星。
我已不疑丰见斗，君今何虑井羸瓶。
只缘报国推心赤，自是忧民感帝青。
若旱作霖人喜久，雄风那数快哉亭。
调盛紫云即用赠玉卿原韵三首 其三
殷葆诚（清代）

靓妆初卸亸云鬓，闲恨闲愁一例删。重点口脂匀面粉，十分春意上眉山。
园树有巢鹊戏以咏之
魏澹（隋代）

畏玉心常骇，填河力已穷。夜飞还绕树，朝鸣且向风。

知来宁自伐，识岁不论功。早晚时应至，轻举一排空。
送化士 其四
释慧空（宋代）

达幻方能应物，忘心乃可循门。在昔我尝用此，而今持以赠君。
升堂颂古五十二首 其二十四
释怀深（宋代）

瑞气氛氲锁梵宫，嵯峨宝塔倚高空。檐楹金碧光相照，尽落山僧一顿中。
七月二十日秘阁曝书二首 其一
周紫芝（宋代）

芸香时近曝书筵，缥帙缃囊得纵观。不是圣时修故事，岂知藏室有清官。
次韵诚斋寒食日雨中游上天竺 其五
许及之（宋代）

天竺精庐晻霭中，篮舆初歇袖初通。回时管胜来时节，屋角微微转相风。
模颜真卿自书告身因题 其三
弘历（清代）

旧称乞米邻寒俭，乍抚将军讶宕雄。何似告身垂正大，黄庭遗得旧家风。
雪下有感
释函可（明代）

大雪真吾事，天心本至公。翻书甘手冷，乞食望年丰。

旧岭花方发，平沙雁已空。几多未归客，对此意何穷。
法曲献仙音·秋晚红白莲
吴文英（宋代）

风拍波惊，露零秋觉，断绿衰红江上。艳拂潮妆，澹凝冰靥，别翻江池花浪。过数点斜阳雨，啼绡粉痕冷。
宛相向。指汀洲、素云飞过，清麝洗、玉井晓霞佩响。寸藕折长丝，笑何郎、心似春荡。半掬微凉，听娇蝉、声度菱唱。伴鸳鸯秋梦，酒醒月斜轻帐。
家大人携客山行集忍草庵时谢守夔之命已八年矣忧时感事情见乎辞率赋四诗以记
顾枢（明代）

山空行迹少，乘兴集岩扉。一径堆黄叶，孤烟出翠微。

心皈惠远社，身著老莱衣。未得从兹住，时闻悔昨非。
移官南浦作
徐玑（宋代）

簿领初为建水栖，移官南浦又沈迷。
溪山转处人烟隔，惟有黄鹂一样啼。
溪上行至傅庵蹊间崩石险涩几踣
韩淲（宋代）

无酒无诗只意行，水边林下偶然晴。缓移野步微攲侧，细比凡然尽旷平。

白发去来同遁迹，青春交往定蜚英。小庵供佛安禅地，只合僧家一味清。
赋得梦中携宝剑
沈鍊（明代）

烈士壮心惊，将过铁勒城。恩从愁里结，勇向梦中生。

神物千年隐，奇文七字成。匈奴犹未灭，持此欲横行。
戏和徐七见寄卧闻邻槽酒声之作
高启（明代）

春泻邻槽入夜闻，远疑泉响隔松云。
题诗为问醒眠客，几滴还能醉得君？
余游钟山宿石佛峰下因上人自归宗来赠之六首 其六
释德洪（宋代）

西风夜吹客梦，霜清更入钟山。且作跳鱼纵壑，会看倦鸟知还。
解嘲十绝呈浩西堂
释绍嵩（宋代）

浩然南北与西东，自笑今为白发翁。
毕竟浮生谩劳役，一场大梦到头空。
观鱼轩
欧阳修（宋代）

当年下泽驱羸马，今见犀兵拥碧油。
位望愈隆心愈静，每来临水翫游鯈。
赠程楚翁
马廷鸾（宋代）

汗竹丹铅侧，空花粉黛中。
尚怀丞相亮，肯署大夫雄。
有客来今雨，夸予迈古风。
幽情倾不竭，涉涉碧云东。
偈颂一百二十三首 其三十二
释祖钦（宋代）

佛法本无多子，堂堂日用之间。只因自信不及，却于易处艰难。

只夜不免作些方便，为诸人豁开户牖拶碎疑团。

星在秤兮不在盘。
金顶寺赠僧能意二首 其二
丘逢甲（清代）

浴佛才过客此游，禅花开落剧清幽。西来劫火遮灵鹫，南下宗风衍白牛。

文字前因僧有幸，沧桑满眼佛无愁。乾坤何处藏吾拙，戎马书生句又留。
送友人及第归
张蠙（唐代）

家林沧海东，未晓日先红。作贡诸蕃别，登科几国同。

远声鱼呷浪，层气蜃迎风。乡俗稀攀桂，争来问月宫。
游洞霄
何处厚（宋代）

洞天宫中清无尘，纷纷霏霏翔五云。
光浮阆风蔼无垠，中有神仙相辈伦。
服曳云章玉佩珣，时闻金钟催朝真。
仙班序列觐紫宸，琼花羌灵飞翁翁。
水晶帘卷许行循，群仙以我丘壑身。
相与笑语交益亲，玄谈妙句泣鬼神。
一局围棋度几春，大开十二楼宴宾。
玉真安排云锦茵，天女竞着绛霞裙。
盎缶罍洗罗珠珍，金炉龙脑香腾薰。
七宝蜡炬光如银，凤泉饮散醉醺醺。
天子呼来不得臣，宴罢乘槎渡汉津。
玉皇遽遣使者巡，使者交荐有大勋。
玉皇诏归眷注勤，不容山中伴帝君。
同刘主簿承介建昌江泛舟作
吴筠（唐代）

吾友从吏隐，和光心杳然。鸣琴正多暇，啸侣浮清川。

风霁远澄映，昭昭涵洞天。坐惊众峰转，乃觉孤舟迁。

崖屿非一状，差池过目前。徘徊白日暮，月色江中鲜。

真兴殊未已，滔滔且溯沿。时歌沧浪曲，或诵逍遥篇。

酣畅迷夜久，迟迟方告旋。此时无相与，其旨在忘筌。
四时读书乐·其三
翁森（宋代）

昨夜前庭叶有声，篱豆花开蟋蟀鸣。
不觉商意满林薄，萧然万籁涵虚清。
近床赖有短檠在，对此读书功更倍。
读书之乐乐陶陶，起弄明月霜天高。
行阙养种园千叶杏花二首
杨万里（宋代）

白白红红两不真，重重叠叠是精神。
谁言跂石眠云客，也见长杨五柞春。
勉刘申
欧阳修（宋代）

有司精考覈，中第为公卿。本基在积习，优学登荣名。

吾子齿尚少，加勤无自轻。努力图树立，庶几终有成。
漆园
王维（唐代）

古人非傲吏，自阙经世务。
偶寄一微官，婆娑数株树。
得雨乍凉
姜特立（宋代）

老火忽西流，凉飚应蓐收。
倦怀辞浊暑，爽意入清秋。
得句新逾洁，炊秔香正浮。
身閒仍有酒，此外更何求。
画眉鸟
欧阳修（宋代）

百啭千声随意移，山花红紫树高低。
始知锁向金笼听，不及林间自在啼。
依韵和田虎通判兼呈品防签判四首 其二
陆佃（宋代）

冉冉年光逐闰移，厅閒宾客坐多时。主恩未报空持橐，军政无妨数举卮。

潘鬓雪霜何太早，傅岩霖雨不应迟。颔珠竟被君探得，正值骊龙睡不知。
次韵宋尚书山居十五咏·正己亭
方岳（宋代）

少日横刀属两鞬，玉花曾几试戎鞯。
归来聊复观仁耳，不在惊鸿落劲弦。
赠何山人
冯时行（宋代）

又闻科诏下诸州，举袂成帷尽俊游。
汝去为吾推甲乙，千人谁是钓鳌钓。
偈颂一百零四首
释绍昙（宋代）

玉版阿师，锦绷稚子。
颍脱丛林，头角呈露。
参透尚未煎石磉盘，饱经鳌炼翻身去。
塞断咽喉，更须吞吐。
毗耶未识香来处。
怀贤诗之李兵部
王禹偁（宋代）

有唐张曲江，盛名何暐晔。
请诛安禄山，先觉不见纳。
胡雏有反相，其事远相接。
贤人何代无，旧史聊可猎。
兵部事晋朝，文学中科甲。
强臣方跋扈，朝士多恇怯。
独持上方剑，愿斩奔鲸鬣。
堂堂张彦泽，反势淩阊阖。
拜章请显戮，直气不可压。
三进叩玉墀，植笏立蓂荚。
皇情弥慰抚，清问屡应答。
终焉念小恩，曾不顾大业。
高吟归去诗，潺湲泪承睫。
旋踵即乱华，有同虞不腊。
张公领铁马，朝市胡尘合。
刺谒甚闲详，辞气殊不慑。
虎狼不敢害，加礼为下榻。
当年弃謇谔，异代居调燮。
相位席不暖，帝泽安可洽。
斯人既沦亡，此风亦萧飒。
滑稽何足累，大节世已乏。
安用学腐儒，矻矻守礼法。
虎跑泉
李乔（宋代）

虎丘岩畔识泉根，股引琼腴此处分。
品绝未应容易得，地灵难处等闲闻。
声寒夜杂林间籁，气润朝随谷口云。
十和清篇盈丽轴，强牵己句不成文。
抚属游君病起惠诗次韵
张守（宋代）

蛇影沉杯里，牛鸣震坐傍。晦明生疠疫，神物护忠良。

喜复神明旧，闲宜日月长。关心一枰上，黑白已分行。
次韵吴雅翁秋怀四首
黎廷瑞（宋代）

西风吹梧桐，一叶堕寒玉。
飘飘转千崖，亹亹侵万木。
霜露行复降，雪霰飞相逐。
幽居感时运，清夜理商曲。
坚冰信当辨，昊天有反复。
但使本根在，阳回奚待祝。
词人乐光景，纤艳不足录。
焚香对秋山，自取周易读。
长相思
谭宣子（宋代）

净亭亭。步盈盈。蝉影明绡傅体轻。水边无限情。

翠尊倾。翠鬟倾。归去如何睡得成。西风吹酒醒。
太常引·长渊西去接连昌
杨果（元代）

长渊西去接连昌。无日不花香。云雨楚山娘。自见了、教人断肠。云中幽恨，曲中私语，孤凤怨离凰。刚待不思量。兀谁管、今宵夜长。
寄单州张朝请
陈师道（宋代）

平生天上张公子，尚记门间半面人。
声烈与风来不尽，音书无面去难频。
一言悟主心犹壮，百巧成穷发自新。
闻说监河收贷粟，定倾东海活穷鳞。
偈颂一百四十二首 其一三三
释广闻（宋代）

圆处圆还缺，缺处缺还圆。人争看今日，月只是常年。

南泉拂袖看行，鼓山拂袖归众。说甚衲僧门下，直是重处偏坠，薄处先穿。
梅花集句 其八十一
李龏（金朝）

西湖西畔北山前，日日春风是管弦。何似玉堂裁诏罢，银瓶玉柄两萧然。
腊日游孤山访惠勤惠思二僧
苏轼（宋代）

天欲雪，云满湖，楼台明灭山有无。
水清出石鱼可数，林深无人无相呼。
腊日不归对妻孥，名寻道人实自娱。
道人之居在何许？宝云山前路盘纡。
孤山孤绝谁肯庐？道人有道山不孤。
纸窗竹屋深自暖，拥褐坐睡依团蒲。
天寒路远愁仆夫，整驾催归及未晡。
出山回望云木合，但见野鹘盘浮图。
兹游淡薄欢有余，到家恍如梦遽遽。
作诗火急追亡逋，清景一失后难摹。
示食三白通庵主
释普度（宋代）

舌端异味已全抛。松竹烟云作淡交。
有口不吞三世佛，一天风月任萧骚。
啄木
韩琦（宋代）

剥剥复卜卜，意若念良木。营营求蠹心，未获空我腹。

或露一裆红，或展双翅绿。捷缘都卢橦，响弄羯鼓曲。

搜索不知疲，利嘴信摧秃。忽尔破奸宄，种类无遗族。

内孽固难辨，一发知潜伏。彼实害珍材，尽殄此非酷。

直疑天意深，不使嗜粱肉。专为众蠹仇，侍饫弗与足。

如令知庶味，恣择虫与粟。杞梓任阴贼，长喙罢攻触。

饱食作群飞，时下泉沼浴。归鸣凉树阴，暮趁高枝宿。
蒋溥进所作塞外杂咏依韵和之 其九 征衣
弘历（清代）

衣裁短后合时趋，打叠巾箱备远途。岂是从戎叹离别，也须著意称身躯。

鹈梁慢诮轻濡翼，韦褶偏宜淡染芜。颇有邹枚尚宽博，果然实必与名俱。
次韵周共叔五首 其二
许景衡（宋代）

黄卷开三馆，红尘又几年。病多须药物，旅寓费囊钱。

旧学宁无意，斯文祇任天。轩轩千里鹤，可但戏芝田。
古诗二首
陶应靁（宋代）

仙人降瑶席，风露清坛场。
朗咏玉书文，遥上绿云章。
阊阖启中夜，五色垂景光。
霓旌导绛节，授以长生方。
湛然守中扃，不迎亦不将。
琼浆酌天和，玉芝茹春香。
手种蟠桃花，坐待三千霜。
相从广成子，鸾鹄参翱翔。
答魏衍黄预勉余作诗
陈师道（宋代）

我诗浅短子贡墙，众目俯视无留藏。
句中有眼黄别驾，洗涤烦热生清凉。
人言我语胜黄语，扶竖夜燎齐朝光。
三年不见万里外，安得奋身置汝傍。
迩来诸子复秀发，曾未几见加端章。
剩欲摧藏让头角，岂是有意群儿伤。
於人无怨我何憾，爱者尚众犹吾乡。
平生不自解嘲诮，祸来亦复非周防。
我衰气索不自振，正赖好语能恢张。
诗家小魏新有声，旧传秀句西里黄。
後生学行阙师友，临路不进空回遑。
看君事业青云上，听渠螟蟘生膏肓。
咏木槿树题武进文明府厅
刘庭琦（唐代）

物情良可见，人事不胜悲。
莫恃朝荣好，君看暮落时。
黔中酬同院韦判官
李频（唐代）

平生同所为，相遇偶然迟。各著青袍后，无归白社期。

江流来绝域，府地管诸夷。圣代都无事，从公且赋诗。
壬子江陵寄闻人松庵
李曾伯（宋代）

不见松庵又几年，书来云欲卜新椽。
我方北寨愁供戍，君盍西新喜结缘。
多谢烹鱼勤客遗，薄言骑鹤寓腰缠。
惜无广厦叹颜力，姑用长安作酒钱。
拟古宫词一百首
朱让栩（明代）

空有华堂十数重，等闲不复见君容。
俄听玉辇声才过，恨却监宫急急封。
无锡泊舟望慧山
孙衣言（清代）

山色依篷窗，落帆对脩岭。蜿蜒九龙山，岚霏卧幽静。

楼观栖远椒，松竹掩人境。石路林间暝，霞姿天外永。

缚屐勇难贾，登高迹谁省。清泉初出山，雪瓯堪瀹茗。

坐久夜波生，疏钟白云冷。
冬夜姚侍御宅送李廓少府
无可（唐代）

王事圭峰下，将还禁漏馀。偶欢新岁近，惜别后期疏。

雪罢见来吏，川昏聊整车。独吟多暇日，应寄柏台书。
诗三首 其一
刘季孙（宋代）

中宫在天半，其上乃吾家。纷纷鸾凤舞，往往芝朮华。

挥手谢世人，耸身入云霞。公暇咏天海，我非世人哗。
望北关门
岳珂（宋代）

万里云开瑞日明，雕甍遥接九重城。
觚连丹凤红云绕，关度青牛紫气迎。
新第千门俱改观，旧溪二纪漫关情。
今宵且向桥头宿，又听咚鼕打六更。
偈颂一百一十七首
释绍昙（宋代）

一春连雨，民心忧惧。
妻子号饥，米无糴处。
珍重活衲僧福德聚，衲被蒙头无思无虑。
九旬禁足，钝鸟栖芦。
三月巡居，蛰虫坏户。
翻转铁面皮，嫌佛不肯做。
寄题正卿通判可高亭
楼钥（宋代）

樟坡直上可高亭，未见高亭只见名。
想像岂能胜一览，登高安得快双明。
大龙湫下听雷吼，白石岩头看日生。
咫尺好山随杖屦，自应老笔擅诗声。
立秋后一日池上杂兴
张镃（宋代）

冰轮艳艳涌东墙，鱼独波纹破碎光。
十万人家眠正熟，谁知凉满一胡床。
寄题翠蛟亭
丁黼（宋代）

每到秋风忆翠蛟，三年此地小游遨。
如今着脚缁尘里，犹梦亭中阅怒涛。
用山谷新诗徒拜嘉之句为韵赋五篇报尹直卿
曾丰（宋代）

自唐大历后，二百年无诗。
太史豫章公，崛起江之西。
虽葩卒以正，况淡时乎奇。
织锦良独难，但要得锦机。
乙丑除夕团圆歌
林占梅（清代）

去年除夕时，淡北羁栖日。只隔百里程，归难如有失。

磨蠍坐身宫，二竖重遘疾。愁病复伶仃，苦况忍复述。

今年除夕时，团圆慰胸臆。子侄随弟昆，长幼相领率。

𩣔马及乘舆，轧轧北城出。荐祖礼云周，酬神仪既毕。

旁晚乍归来，欢哗闻内室。内室谒慈帏，致词颂安吉。

慈帏双眼枯，阿谁不能悉。举家叩贺来，逐一名字叱。

荆人复贺予，肃然见妇德。犹子女与儿，再拜立盈侧。

分与压岁钱，并戒毋荡佚。阿期年差长，垂侍状笃实。

牛儿襁褓中，啜乳无休息。以手鸣呜之，带笑睡甜黑。

花儿学步趋，攀援绕我膝。赋性颇聪颖，青睛如点漆。

见予著宫袍，掀玩呼唧唧。不独羡他人，兼且誇己饰。

满堂百十人，一一咸能识。戏弟唤爷娘，喧腾不停刻。

老牛舐犊怀，岂予独见惑。团饮坐围炉，宴酣弛酒律。

羯鼓动摧花，觞政如鬼蜮。赌谜并猜枚，各炫所长力。

上者给朱提，次者分笔墨。胜者足矜誇，负者亦悚恧。

男爵背「少仪」，女使诵「内则」。啾嘈杂火爆，轰雷来莫测。

耄者犹未闻，怯者两耳塞。大仆方逞能，小婢多逃匿。

一堂哄笑声，四座欣悦色。和睦家之肥，何暇论饮食。

人生重团圆，半世求不得。兹夜骨肉亲，其馀焉敢必。

大笑视荆人，此乐可云极。
次韵荼槱二绝
洪咨夔（宋代）

璎珞垂垂萼绿华，光明淡伫自成家。
枕帏醖藉风流足，甘放朝来被底衙。
梦观化书六字壁间曰造物一场变化
陈献章（明代）

孔子曳杖歌，逍遥梦化后。我梦已逍遥，六字书在牖。

圣愚各有尽，观化一遭走。问我年几何，春秋四十九。

死生若昼夜，当速何必久。即死无所怜，乾坤一刍狗。
过临平
黄复之（宋代）

孤踪逐浪萍，几度过临平。
人语水相应，帆移山倒行。
鹭飞秋屿冷，虹饮晚川明。
不是凭诗句，丹青写得成。
次韵德裕纪梦 其二
周孚（宋代）

山下寒沙咽暗泉，故人何在又彫年。从今祇合逃禅去，老境如蚕已再眠。
次韵聪上人见寄（一作：次韵闻复上人。）
苏轼（宋代）

前身本同社，宿业独临边。
一悟镜空老，始知圆泽贤。
归心忘犊佩，生术寄羊鞭。
不似欧阳子，空留六一泉。
黄花谷
申涵光（清代）

竹杖寻源入上方，满山槲叶晚苍苍。乱碑零落游人少，一道飞泉下夕阳。
可园独游梅花盛开
严玉森（清代）

文襄文诚去已远，嵩云衡云来作花。疏篱密护断人迹，铁骨横空群鸟嗟。

当年觞咏倏泡影，天山剑戟今桑麻。此花阅世将二纪，冷极无言听晚鸦。

衡山雪薄梅亦少，泉根几树微烟遮。炎荒孤赏抱冰雪，乾坤一气春萌芽。

可园人散尔清寂，空廓不断新云霞。夜深脉脉来鹤语，门外时时喧马挝。

湘上何人吟水涯，黄河西北无悲笳。绕花千转伤心极，白发青门长种瓜。
送子容二首 其一
刘挚（宋代）

文人家世积清芬，二许遗风见子孙。学问共推元凯库，衣冠争望李膺门。

西垣润色文还古，东土留居政有恩。归奉汉皇前席对，岂无今士所难言。
五言二首
王淹（宋代）

钟鼎山林事，都庐一梦中。
观音门里去，叶叶响悲风。
浣溪沙 同两妹戏赠母婢随春
叶纨纨（明代）

杨柳风初缕缕轻。晓妆无力倚云屏。帘前草色最关情。

欲折花云嗔舞蝶，半回春梦恼啼莺。日长深院理秦筝。
再过武夷
罗荣（明代）

再访神居结地幽，武夷真境拟蓬丘。閒开竹径风生籁，深闭松关月在洲。

函蜕藏香封玉匣，插厓横木讶仙舟。紫阳倚棹歌声远，九曲名称遍十洲。
寄颍州兄
祖无择（宋代）

川陆一千里，炎凉六十旬。
意通书信少，思入梦魂频。
身外宦情薄，眼前人事新。
祝兄无见念，忧道不忧贫。
王中宇宪长赍捧入贺赠别 其二
霍与瑕（明代）

声名洋溢旧，定远始相逢。聚首无多日，倾心见古风。

道义常相勖，疏狂赖发蒙。便知新宠下，何处罄交衷。
代书寄次翁
徐积（宋代）

病叟虽迂阔，交情自不疏。喜逢归去客，为谢寄来书。

入幕评文后，临川视事馀。携壶吟两柳，还梦野人居。
庭梧七首 其七
王鏊（明代）

冬夜不成眠，寒灯听骚屑。天明惊皑皑，梧桐枝上雪。
采桑曲
林启东（清代）

报道前溪正浴蚕，朝来女伴约携篮。朔风陡起飘裙带，一径落花三月三。

采茶歌里采桑时，采到新枝问旧枝。一样绿阴搓欲尽，肯教蚕妇识枪旗。
春郊
秦武域（清代）

春色怜羁思，芳郊望欲迷。草连村向背，泉束路东西。

映柳围莺坐，飞花散马蹄。为寻酒家去，买醉好留题。
枕碧岩在黄龙洞东泉澄碧可鉴
庞嵩（明代）

欲澄尔心，用照尔面。既识尔污，尔羞自见。
连夜书
方回（元代）

独倚西楼夜渐深，下弦月欲近觜参。
立秋是日微微雨，病暑衰翁稍慰心。
致爽轩 其二
米芾（宋代）

夕紫堆香豆，朝岚映墨池。客来不须报，正是学书时。
香山览秀
李震（宋代）

西康山色似芙蓉，亦有云巢向此中。九垒屏风金闪翠，千寻瀑此玉垂虹。

也知太白诗无敌，独羡王维画最工。待我结茅同晚岁，不须骑鹤上崆峒。
送萧季然倅均州
曹彦约（宋代）

持家远与立朝同，善继何人似乃翁。
国史便书萧傅直，乡评更仰伯夷风。
只今边备艰难际，自古官箴谨饬中。
四帙亲朋今健者，尚看褒诏咤江东。
题括苍冯公岭二首
曹豳（宋代）

村南村北梧桐树，山后山前白菜花。
莫向杜鹃啼处宿，楚乡寒食客思家。
迁居柳市有感 其二
周行己（宋代）

罗含亦有宅，洲渚启柴门。未足拒风色，犹堪隔世喧。

卜居空著论，毕娶讵忘言。且折薛中券，相从篱下樽。
早起
杨彝（唐代）

一声残角数声鸡，南斗高悬北斗低。多少行人度关去，东方曙色尚凄迷。
微雪
虞俦（宋代）

霏微小雨洒通宵，惨淡寒云覆丽谯。盈尺未成平地积，六花应在半空销。
送止照归古洪曲江三首 其三
惟则（元代）

狮王一去挽不回，秋满岩谷天风哀。龙渊象薮亦多士，济济熟视宗纲颓。

谁能共扫松下屋，黄精黄独连门栽。霜林月上芋香起，指点深拨寒炉灰。
走笔和曾无逸掌故约观玉照堂梅诗六首 其三
张镃（宋代）

才晴便是看花时，不觉飘香已满枝。小道山翁如具眼，绿阴初试更相宜。
有僧欲礼清凉而未决来索予诗戏书四绝句 其一
李流芳（明代）

楖栗横肩衲挂身，芒鞋踏遍万山云。若逢婆子山前问，蓦直从来不误君。
过汨罗吊三闾庙
李之世（明代）

昔闻楚子怨，今过汉江湄。山鬼搴萝立，湘灵鼓瑟悲。

茝兰行客荐，时俗土人思。古庙空山里，阴风闪翠旗。
行次野梅
皮日休（唐代）

茑拂萝捎一树梅，玉妃无侣独裴回。好临王母瑶池发，

合傍萧家粉水开。共月已为迷眼伴，与春先作断肠媒。

不堪便向多情道，万片霜华雨损来。
读灌夫传呈傅初庵学士
陈宜甫（元代）

堂堂灌将军，非与侯者俦。挺身入吴垒，发愤报父雠。

声名震朝野，意气凌斗牛。鸿毛视贵戚，加敬贫贱流。

及其去官日，只结魏其侯。武安约无信，是启怒所由。

况于行酒间，一语辄不投。遂乃致奇祸，魏其甘与侔。

朝臣两可奏，太后鱼肉忧。上书竟不辨，弃市渭城休。

地下为鬼雄，怒目亟复雠。武安族已矣，一死俱荒丘。

虽云冥漠事，亦是朝廷羞。
夜投禅院
田艺蘅（明代）

暝暝溪路转，初月隐林间。
孤灯在深竹，清流影前山。
倚树露欲滴，扣门僧正闲。
宿好雅相得，明发何能还。
长安旅舍纾情投先达
刘驾（唐代）

岐路不在地，马蹄徒苦辛。上国闻姓名，不如山中人。

大宅满六街，此身入谁门。愁心日散乱，有似空中尘。

白露下长安，百虫鸣草根。方当秋赋日，却忆归山村。

静女头欲白，良媒况我邻。无令苦长叹，长叹销人魂。
送六君子 其三 三送与绳至奣子
王世贞（明代）

人笑嵇生懒，胡然送巨源。归鸿君自看，依旧入苏门。
送元晟归潜山所居（一作送王山人归别业）
皇甫冉（唐代）

深山秋事早，君去复何如。裛露收新稼，迎寒葺旧庐。

题诗即招隐，作赋是闲居。别后空相忆，嵇康懒寄书。
缘识 其二
赵炅（宋代）

归依妙法要精专，极目烟霄路不偏。日月明通三界眼，云梯上有十洲仙。

慈悲愿力弥何远，烦恼能除道最坚。救苦观音名利益，经文曾与世间传。
同阮时中秀才食笋二首 其一
郭祥正（宋代）

苍崖长龙孙，头角露已甚。呼丁恣庖割，移榻就浓荫。

恍疑羽林枪，罗列在紫禁。馀鞭横瘦蛇，密箨若纫纴。

亭亭风势匀，节节泉脉沁。藩垣谨藏护，宁使暴客闯。

烹调众云美，剪伐吾亦任。绕齿嚼冰澌，毛发寒以澿。

閒心本猿鸟，世咏嗟毒鸩。野逸谁所怜，愁思肠胃渗。

诗才君独勇，辨舌予久噤。酒行且莫辞，醉胆沧溟浸。

况逢尧舜治，面内来左衽。熙熙冠盖游，落落饱食饮。

鸾凤自横飞，燕雀蒙广荫。徘徊食笋谣，明发扁舟赁。
和四十五叔庆谦子过省二首
廖行之（宋代）

行年五十尚青衫，耿耿胸中负不凡。
那意宁馨联桂籍，只知清白映冰衔。
平生济叔耽周易，何日商宗起傅岩。
好上公车治安策，绿缇飞诏下方函。
虞美人
杜安世（宋代）

江亭春晚芳菲尽。行色青天近。画桥杨柳也多情。暗抛飞絮惹前行。路尘清。

彤庭早晚瞻虞舜。遥听恩迁峻。二年歌宴绮罗人。片云疏雨忍漂沦。泪沾巾。
龙井十题 其一 风篁岭
释元净（宋代）

风篁荫修岭，挺节含虚心。悠悠往还客，孰不聆清音。
独当奇处行题何大参子元藏沈隐君画郴州江山图
祝允明（明代）

祝融峰高插南极，东南郴江流不息。桓圭削绿浸瑶池，天下江山奇复奇。

昌黎序送廖道士，地文争奇无比拟。咄嗟道士不可当，岂知今有何夫子。

何夫子，谪仙人。海外紫鸑鷟，天边石麒麟。才如宝剑百乱截，文似万花天下春。

昔辞瑶京下九国，仙姿萧飒难容得。置之江山最奇间，明珠辞辉玉避色。

沈君颇似能写真，陈子善题濡笔墨。何夫子，归去来。

江山之奇亦小哉，君有大道县襟怀。我欲从之问消息，郴江东去何时回。

东瀛弱水倘可渡，与君握手登蓬莱。
靖安寄居
孟郊（唐代）

寄静不寄华，爱兹嵽嵲居。渴饮浊清泉，饥食无名蔬。

败菜不敢浊，补衣亦写书。古云俭成德，今乃实起予。

戆叟戆不足，贤人贤有馀。役生皆促促，心竟谁舒舒。

万马踏风衢，众尘随奔车。高宾尽不见，大道夜方虚。

卧有洞庭梦，坐无长安储。英髦空骇耳，烟浊独微如。

厚念恐伤性，薄田忆亲锄。承世不出力，冬竹肯抽菹。

外物莫相诱，约心誓从初。碧芳既似水，日日咏归欤。
宝积寺僧舍古梅一树皆荣而顶独枯即席为赋
林景熙（宋代）

铁虬偃蹇八尺强，云屋深深吹玉香。
开遍枝南与枝北，顶顽不玉春风德。
悄如枯禅坐瞿昙，霓旌羽葆来毵毵。
世情冷暖异荣朽，道眼看来两何有。
炎州岭上识袒衣，参横月落皆玄机。
老僧与客一笑顷，醉籍莓苔弄疏影。
醒来忽忆孤山前，系舟老树飞雪天。
翠羽无声江色冻，夜兰秉烛浑疑梦。
宫词（十二首）
杨维桢（元代）

北幸和林幄殿宽，钩丽女侍婕妤官。
君王自赋昭君曲，敕赐琵琶马上弹。
和秉国壁间韵
薛公肃（宋代）

休话元谈有十，未论前后俱三。
试举归求公案，诸方几个能参。
和朱元弼春游
王令（宋代）

闭门无著只疏慵，谩出留连与众同。
柳却有情愁落日，花惟能笑谢东风。
恨无日到三春外，尽看人狂六极中。
泛泛相逢且相笑，久将吾道付穷通。
独酌江月亭对圌山
汤贻汾（清代）

日坐高亭对两峰，几年丘壑在心胸。不知绝顶何年寺，说有前朝几树松。

满地飞云将落叶，过江疏雨带清钟。年来北海无佳客，剩与青山笑酒龙。
喜雨
吴芾（宋代）

闻道他邦尽祷祈，沛然膏泽尚迟迟。
有年已是天私我，连日那堪雨及时。
声入万家添喜气，凉生千里解炎曦。
也知造物恩难报，且采欢谣缀小诗。
八月十七复登望海楼自和前篇是日榜出余与试
苏轼（宋代）

楼上烟云怪不来，楼前飞纸落成堆。
非关文字须重看，却被江成未收回。
眼昏烛暗细行斜，考阅精强外已夸。
明日失怀君莫怪，早知安足不成蛇。
乱成遮晓拥千层，睡美初凉撼不应。
昨夜酒行君屡叹，定知归梦到吴兴。
天台桂子为谁香，倦听空阶夜点凉。
赖有明朝看潮在，万人空巷斗新妆。
秋花不见眼花红，身在孤舟兀兀中。
细雨作寒知有意，未教金菊出蒿蓬。
探梅偶李判官馈熊掌
杨万里（宋代）

小摘梅花篸玉壶，旋糟熊掌削琼肤。
灯前雪衣新醅熟，放却先生不醉无。
闻愈清老游天台
邹浩（宋代）

不作寒岩枯木身，又随云起别芜城。大方广寺果随喜，苦集灭人应奉迎。

山色何如霍山色，溪声孰似偃溪声。莫教却被阿兰笑，此个老翁犹相生。
满江红·送李御带珙
吴潜（宋代）

红玉阶前，问何事、翩然引去。湖海上、一汀鸥鹭，半帆烟雨。报国无门空自怨，济时有策从谁吐。过垂虹亭下系扁舟，鲈堪煮。
拚一醉，留君住。歌一曲，送君路。遍江南江北，欲归何处。世事悠悠浑未了，年光冉冉今如许。试举头、一笑问青天，天无语。
淳熙十六年皇后册宝十三首 其四
郊庙朝会歌辞（宋代）

鼓钟喤喤，磬筦锵锵。剑佩充庭，济济洋洋。礼典告备，皇心乐康。

于万斯年，受福无疆。
松风
郭祥正（宋代）

夜寂松风度，魂清客枕寒。琴声传不尽，诗句写应难。

骤雨倾瑶砌，真珠落玉盘。隐居如可访，吾欲跨翔鸾。
挽胡制机康侯
许月卿（宋代）

鹭点青松白，莺穿绿柳黄。
儿时工对偶，老去更文章。
诛意平生学，爰咨去路忙。
酒边招隐操，我更忆山堂。
送德清喻明府
李频（唐代）

棹返霅溪云，仍参旧使君。州传多古迹，县记是新文。

水栅横舟闭，湖田立木分。但如诗思苦，为政即超群。
送袁朝奉芳秩满趋朝
魏杞（宋代）

壮年鼓箧上神京，叹息惊人未一鸣。
白发尚堪谈世事，青衫原不坠诗名。
簿书堆案三年梦，风月张帆午夜程。
去矣飞腾九霄上，莫忘瞻衮话平生。
杂诗四首
孔武仲（宋代）

平日扁舟千里行，朅来无地濯尘缨。
朝衣趁晓东华路，喜有官桥流水声。
春帖子
蒋之奇（宋代）

昧旦求衣向晓鸡，蓬莱仗下日将西。花添漏鼓三声远，柳映春旗一色齐。
晴後弃雪四首
杨万里（宋代）

八盘岭上雪偏清，万斛琼尘作一颀。
空里仰看都不见，碧山映得却分明。
莲渚松风
苏再渔（清代）

昂霄苍秀挺芳洲，四水茫茫景色幽。绿盖影摇云鹤舞，翠涛声沸钵龙游。

松针细刺苔衣落，花粉常侵客袖留。莫道沧桑今古异，湖光春暖日悠悠。
九日闻诸子登高诗以寄之
李锴（清代）

九月九日秋气深，天涯有客共登临。可能一畅迷离眼，但恐徒伤迟暮心。

上国穷檐仍旅食，高江渔唱失乡音。倦游司马尤无赖，四壁萧然渴病侵。
同子充游尧祠见交代李行正诗追用李太白旧韵因亦次韵呈子充
葛胜仲（宋代）

俗物败人意，作吏七不堪。朅来东蒙遇欢友，角立杰出推江南。

英材百汰挥利刃，夷量万顷澄寒潭。弱龄文采照金殿，荏苒立境衣犹蓝。

铜章来踏瑕丘鼓，邑屋欢康无疾苦。春风郊外正酣酣，笑指丛祠两骖舞。

猛抛簿领乱回回，戏看油碧声如雷。不遣韶光浪湮灭，桃已蒸霞柳飞雪。

超然危立俯河干，抱城清泗鸣惊湍。谪仙秀句但碑板，无复真迹龙蛇蟠。

君不见聪明文思抚寰海，四表上下腾光彩。破椽欺魄炉无烟，豪气英风亦何在。

荒郊遗趾望中来，遐想千古令人哀。祖龙巡幸亦琐琐，从臣徒向苍珉开。

豪华岂复灵光殿，峻峗谁知季武台。耿耿星河挂窗牖，未跨归鞍犹捧手。

同门早岁气横秋，年大饥寒依秫酒。俗儒醒醉尚不分，金马玉麟名远闻。

小县鸣弦烦卓令，冷阁问字疲子云。五斗不归俱委琐，邂逅为僚天赞我。

金兰缟纻未足誇，嵇吕命驾何其赊。官寺相望无百步，泮林正对河阳花。

坐令庄舄忘吟越，亦复无心存魏阙。蒲酒相从未有涯，祭灶请邻才一月。
舟中览镜
王十朋（宋代）

来往成何事，霜毛满鬓多。洋洋大江水，东去欲如何。
送前歙黟楚□□五首
方回（元代）

歙山瘦露骨，歙水清□□。
歙尹清瘦人，意与山水淡。
居官俭以廉，饭茹或不糁。
解官卒难去，抱疾偃破毯。
冻僮仅缝补，羸马缺灌啖。
客至棋一局，无客书自览。
俗盲鬼神聋，跖徒肆豪敢。
害盈殊不验，君子例坎壈。
九关今可排，勿待雪生颔。
去去翱天衢，离别何足惨。
使次盘豆驿望永乐县
武元衡（唐代）

山川不记何年别，城郭应非昔所经。

欲驻征车终日望，天河云雨晦冥冥。
歌者文鸾曾为岑公子使免于难岑心感之与予别二十年江村重遇索予昼扇因援笔以慰之
陈子升（明代）

曾排公子难，会是美人恩。偏馀歌舞意，潇洒叩柴门。
谢君寄一犁春雨图求诗为作绝句
陆游（宋代）

说著功名我自羞，喜君解剑换吴牛。
莫将江上一犁雨，轻博人间万户侯。
病枕不寐
陆文圭（元代）

大率忧兼病，尤非老所宜。吟愁枯两鬓，时事锁双眉。

瘦削嫌衾薄，醒眠觉漏迟。拒霜三五朵，应爱北风吹。
临江仙·怪见江乡文物地
魏了翁（宋代）

怪见江乡文物地，轻豪争逐春妍。银花斜?紫金鞭。千灯浑是泪，一笑不论钱。今岁遨头穷相眼，繁华不学常年。只余底事索人怜。诗书真气味，农扈老风烟。
跋罗春伯所藏高氏乐毅论
杨万里（宋代）

右军乐毅论，大令洛神赋。
王家小楷天取将，秪余惊鸾尚双翥。
昭陵银海閟银钩，秦王卧看偷儿偷。
秣陵井苔剥山骨，祝融复遣山鬼搜。
裂琼划玉各分散，遗下宝圭三五假。
墨卿收拾骊颔珠，堇堇一百八十余。
江西今代韩吏部，古心古道生好古。
雷电勃兴急捉取，阿那精灵会飞去。
寄题湖州东林沈氏东老庵
郭祥正（宋代）

东林沈郎真隐居，山环水绕开方壶。何年濯足脱尘网，坐卧七言哦蕊珠。

有时隐几佚吾老，万事不到灵台虚。瓮间绿蚁春欲活，仙翁夜降青云车。

自称山人号回客，为君猛饮留斯须。蚊蝇驱尽烛还灭，清风扫地银蟾铺。

梨花蕉叶钟与鼎，倒卷锦浪吞鲸鱼。双瞳湛湛剪秋碧，三山不动乔松孤。

歘然踊起拂素壁，笔洒二韵铿琼琚。西邻已富忧不足，东老虽贫乐有馀。

白酒酿来缘好客，黄金散尽为收书。瓮乾吟罢尚携手，寥寥天籁鸣笙竽。

渡桥掺袂忽无迹，东方渐白飞群乌。世人寻仙不可得，仙人寓世情何如。

桃源归路杳难问，落花流水空踟蹰。后来福祸固已验，生死往复犹坦途。

圜庵不坏子传业，玉琴遗韵寒泉俱。以回易吕未可必，回生回生是亦刘方徒。
杂兴
高翥（宋代）

短帽轻盈出晚峦，儿童夹道竞来看。
老夫何足惊人眼，为有猿猴把钓竿。
题束季博山园二十首·东壑
牟巘五（宋代）

云卧不禁冷，误把岩扃触。
翻动若木枝，红光被空曲。
送张巨川归崇德
仇远（元代）

三载金渊入幙宾，转当繁剧转精神。
高堂多有承颜乐，巨室都无切齿人。
此日吏民争卧辙，他时事业继埋轮。
语儿溪上沧浪水，有约征衣共浣尘。
留题龙隐岩
李师中（宋代）

过江缘磴寻溪垠，隐然绝壁天开门。
传云此处昔龙隐，险岩凛凛犹疑存。
风云已与时变会，苔藓尚迹初潜痕。
嗟余出处不自重，过事轻发难为神。
从德麟自中卢游灵记事
李廌（宋代）

各执梅枝不执鞭，涉溪穿竹过林烟。
景纯梦里经行处，宜到青溪古洞天。
献百花洲图上陈州晏相公
范仲淹（宋代）

穰下胜游少，此洲聊入诗。
百花争窈窕，一水自涟漪。
洁白怜翘争，优游羡戏龟。
阑干红屈曲，亭宇碧参差。
倒影澄波底，横烟落照时。
月明鱼竞跃，春静柳闲垂。
万竹排霜杖，千荷卷翠旗。
菊分潭上近，梅比汉南迟。
岸鹊依人喜，汀鸥不我疑。
彩丝穿石节，罗襪踏青期。
素发频来醉，沧浪减去思。
步随芳草远，歌逐画船移。
绘写求真赏，缄藏献己知。
相君那肯爱，家有凤皇池。
和答友人
陈普（宋代）

无一能攀古圣贤，仅能澄净一腔天。
新於梅畔见无极，久何心中阅逝川。
文畅惠勤同锡饭，东园甪里共衾眠。
仪秦肩谷难参错，莫怪香山去学禅。
饥民谣
杨士凝（清代）

村村屋头鸦乱飞，尘封爨火炊烟微。邻人乞食县门去，羡杀鼠食官仓肥。

江南今年星在罶，青钱二百米一斗。诏令减价更赈荒，里老奉行开户口。

县令踏勘初入村，万户尽望天家恩。饥民无钱吏胥怒，有名不上官家簿。
和蒋进士秋日
李咸用（唐代）

晚雨霏微思杪秋，不堪才子尚羁游。尘随别骑东西急，

波促年华日夜流。凉月云开光自远，古松风在韵难休。

男儿但得功名立，纵是深恩亦易酬。
青云天梯
白莹（明代）

高似终南一柱雄，氤氲苍狗锁芙蓉。盖阴椠日淩清汉，阵影无心出远峰。

化作楼台曾翼凤，变为霖雨又从龙。更怜竹院频来往，薄暮钟声隔几重。
奉呈南大宗伯李公
戴柱（明代）

南北承恩宠并隆，明堂三礼属宗工。鸣珂声动夔龙上，染翰名高琬琰中。

东观藏书称武库，西山副墨见文雄。来逢开阁招贤日，浪迹应无叹转蓬。
放萤
孙作（明代）

一室琴书露竹凉，小窗深掩坐匡床。戏寻脉望看奇晕，忽睹丹良泻冷光。

谁录异方知却马，我矜微物解升堂。白头爱伴书帷客，苦节宜侪弟子行。
挽东莱先生
杨诚之（宋代）

久属苍生望，温然两玉人。
长沙才赋鹏，绝笔遽伤麟。
自牖无遗纳，遭时有未信。
万牛回首处，深谷卧轮囷。
夏旱五首
刘克庄（宋代）

奴挈军持去，丁宁费耳提。
汝宁缓化坞，吾欲救蔬畦。
负暄
刘攽（宋代）

闻道帝师仍负暄，遥知爱景满维垣。鹰扬肯顾踆乌逝，龙衮尤怜夸父奔。

赤舄正宜随步武，白驹那敢离庭轩。野人皆欲献天子，他日期公助一言。
暮春宜阳郡斋愁坐，忽枉刘七侍御新诗，因以酬答
李嘉祐（唐代）

子规夜夜啼槠叶，远道逢春半是愁。芳草伴人还易老，

落花随水亦东流。山临睥睨恒多雨，地接潇湘畏及秋。

唯羡君为周柱史，手持黄纸到沧洲。
送神
王维（唐代）

纷进舞（一作拜）兮堂前。
目眷眷兮琼筵。
来不言（一作语）兮意不传。
作暮雨兮愁空山。
悲急管兮（一本无兮字）思繁弦。
神（一作灵）之驾兮俨欲旋。
倏云收兮雨歇。
山青青兮水潺［氵爰］。
和叔毅田园五首 其四
孙觌（宋代）

晨耕馌箪壶，夜绩课絺绤。感时百忧集，遇酒一笑适。

五湖波浪阔，勿厌田庐窄。土膏燥不粘，山骨寒更瘠。
水调歌头（和退翁赋梅为寿韵）
虞{工工工工}（宋代）

憔悴朔家种，零落雪边枝。淡妆素艳，无桃花笑面柳眉低。懒向素宫点额，甘与孤山结社，照影水之湄。不怨风霜虐，我本岁寒姿。

谢东君。开冷蕊，弄斜晖。强颜红紫同□，皎洁性难移。祗好竹篱茅舍，若话玉堂金鼎，老恐负心期。歌罢饮先醉，残月堕素卮。
真阳峡
曾丰（宋代）

嶂合含元气，岩呀吐太阴。
崖根连地入，石笋与天侵。
尧舜成陈迹，英韶寄古音。
黄巢徒堰水，遗臭到于今。
送王中郎希文恤刑山西
欧大任（明代）

春送长安客，平反借使车。大河波已息，姑射雪何如。

王畅庭无讼，邹阳狱有书。泣辜明主泽，计日到参墟。
题陈叔起为枯林上人作海口送别图
刘崧（元代）

五月乘风离福州，鱼龙吹浪海门秋。分明一片袈裟影，飞在三山顶上游。
再和三首
苏辙（宋代）

穴鼠何须窭数衔，粗官不用苦高谈。
夜倾渌蚁风吹竹，昼拥黄?雪覆庵。
每作微词还自笑，偶渐余润亦成酣。
公诗精绝非伦拟，自古骚人尽在南。
燕窠泥土一春衔，惭愧封侯止立谈。
旧隐尚闻存竹径，归休但要葺茅庵。
钓船梦想沿溪泛，酒盏遥思向日酣。
强欲迟留依幕府，吴公行恐召河南。
天教穷困欲谁衔，生事那须一一谈。
自笑丰年尘满甑，不堪雨后菌生庵。
士师憔悴经三黜，陶令幽忧付一酣。
他日归耕若相忆，尺书频寄北山南。
送王性之子仲言粹公赴泰州
释宝昙（宋代）

山阴故侯家，受射几世世。
袖有换鹅经，父子固多艺。
日高卧东换，吾祖得佳婿。
春风镜湖波，一夜雨新霁。
得句见眉睫，郁郁正相似。
先秦多古书，岁晚足奇字。
尽载米家船，长虹贯都市。
平章要风月，幡然适千里。
论士当及时，盐车有騄駬。
善护千金驱，斯民望桃李。
水龙吟
石孝友（宋代）

旧游曾记当年，凤城雨露开晴昼。端门发钥，御炉烟暗，宫花影昼。帝念民劳。俾乘轺传，暂临牛斗。散阳和四照，春光万井，来小试、调元手。

职业才华竞秀。汉廷臣、无出其右。九重眷倚，频虚槐鼎，争迎衮绣。爽气西山，绿波南浦，酿成芳酒。趁锋车未到，霞觞共祝，百千长寿。
看水
齐己（唐代）

范蠡东浮阔，灵均北泛长。谁知远烟浪，别有好思量。

故国门前急，天涯照里忙。难收上楼兴，渺漫正斜阳。
奉梧山李司马送别士重文学之都昌王府文学者司马弟也 其二
边贡（明代）

郡王文学渡江年，皂帽青山雪满颠。宾馆有时来胄子，讲筵终满对先贤。

树边竽籁临风听，花外丹朱滴露研。三峡五湖通一水，等閒休忆浣溪船。
江上师溃
彭秋宇（宋代）

江上西风督戌秋，国人延颈捷随收。
中宵弃甲三军溃，往岁藏随百战休。
甚羡虞公前采石，可怜丁谓后雷州。
诸贤着意筹新局，嫠妇如今正有忧。
铁桥
郑康佐（宋代）

青蜺跨两山，龙凤互撑拄。颉颃来双凫，孰云通步武。

壶中杳霭閒，遐想神仙侣。梦锡九霞丹，翩翩游紫府。
水调歌头（题晋臣真得归、方是闲二堂）
辛弃疾（宋代）

十里深窈窕，万瓦碧参差。青山屋上，流水屋下绿横溪。真得归来笑语，方是闲中风月，剩费酒边诗。点检歌舞了，琴罢更围棋。

王家竹，陶家柳，谢家池。知君勋业未了，不是枕流时。莫向痴儿说梦，且作山人索价，颇怪鹤书迟。一事定嗔我，已办北山移。
履道池上作
白居易（唐代）

家池动作经旬别，松竹琴鱼好在无。树暗小巢藏巧妇，

渠荒新叶长慈姑。不因车马时时到，岂觉林园日日芜。

犹喜春深公事少，每来花下得踟蹰。主
次韵庭藻再赋天申节锡燕书事
周紫芝（宋代）

蓬莱殿角薰风凉，法宫无事垂衣裳。人间乐奏万斯曲，枝上日转咸池桑。

天皇初开紫府燕，御前催赐黄金觞。谁乘风云依日月，臣有力牧君轩黄。

望云仰见天不远，簪花莫厌鬓如霜。五风十雨自中国，语从重译传名王。

年年五月熟荔子，又见北使朝连昌。圣君当宁占宝历，太史执笔书殊祥。

云间双阙日五色，下被四表同尧光。风姿矫矫华省郎，珩璜结佩鸣水苍。

但将两耳听韶濩，付与孺子歌沧浪。传杯遥想水殿冷，画鼓咽咽清昼长。
东风齐着力 花朝
高濂（明代）

膏雨如酥，暖风欲醉，锦绽群芳。郊原蹊径，花气暗浮香。

处处红新白嫩，舞丝丝、柳茜微黄。斗春风，枝头蝴蝶，沙上鸳鸯。

景物媚韶光。喜良辰、山融水艳春阳。缓寻芳草，约友载壶觞。

扶醉傍花随柳，更豪吟、风月徜徉。愿东君，还怜我辈，收拾休忙。
句
邵伯温（宋代）

白头老守无风味，不解寻春只杜门。
百字令 苏州晤归夫人佩珊索题其集
龚自珍（清代）

扬帆十日，正天风吹绿，江南万树。遥望灵岩山下气，识有仙才人住。

一代词清，十年心折，闺阁无前古。兰霏玉映，风神消我尘土。

人生才命相妨，男儿女士，历历俱堪数。眼底云萍才合处，又道伤心羁旅。

南国评花，西湖吊旧，东海趋庭去。红妆白也，逢人夸说亲睹。
秋日杂咏
陆游（宋代）

久雨初晴喜欲迷，青鞋踏偏舍东西。
忽然来到柳桥下，露湿蓼花红一溪。
句 其六
韦奇（宋代）

病多谙药性，吟苦识诗情。